Správa zo zahraničnej pracovnej cesty

1. Účastník ZPC

Meno:						Ing. Ladislav Čambal
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:	zastupujúci generálny riaditeľ 
Znalosť jazykov:                                           anglický jazyk, ruský jazyk 

Meno:						Ing. Elena Malíková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		riaditeľka odboru 
Znalosť jazykov:                                           anglický jazyk, francúzsky jazyk 

2. Zahraničná pracovná cesta

Štát: 						Dánsko
Mesto:						Kodaň
Vykonaná v dňoch: 				31. 05. -01. 06.2012
Prijímajúca organizácia: 			Dánske ministerstvo kultúry
Účel cesty:	Zasadnutie riaditeľov zodpovedných za oblasť 
						športu členských štátov EÚ 
Spôsob financovania: 	Dánske predsedníctvo EÚ a Ministerstvo školstva, vedy, výskumu a športu SR

3. Rámcový program pobytu

štvrtok, 31. mája 2012
Príchod, registrácia účastníkov
Rokovanie generálnych riaditeľov členských štátov EÚ zodpovedných za šport

piatok, 1. júna 2012
Rokovanie generálnych riaditeľov členských štátov EÚ zodpovedných za šport
(pokračovanie rokovania)

Odchod delegácií

4. Všeobecné informácie k problematike

Cieľom pravidelných stretnutí generálnych riaditeľov športu členských štátov EÚ je prerokovať aktuálnu agendu EÚ v oblasti športu. Zároveň ide o možnosť podrobnejšie prediskutovať aktuálne záležitosti s predstaviteľmi rôznych členských štátov EÚ. 
	So zástupcami Holandska a Malty boli prediskutované prípravné aktivity týkajúce sa spoločného tímového predsedníctva EÚ. Témami bilaterálnych rokovaní so zástupcami Maďarska, Cypru a Českej republiky boli najmä koncepčné otázky týkajúce sa nasledovných oblastí:
-	Národné stratégie a politiky rozvoja športu
-	Legislatíva v športe
-	Financovanie sektoru športu
-	Systém organizovania športových subjektov 

5. Stručné zhrnutie rokovania

Úvodné informácie EÚ predniesla pani Bente Skovgaard Kristensen, riaditeľka odboru športu Ministerstva kultúry Dánska a pán Ján Truszczyński, generálny riaditeľ pre vzdelávanie, odbornú prípravu, kultúru a mládež Európskej komisie. Nasledovala téma boja proti manipulácii výsledkov zápasov. Úvodný prehľad súčasného stavu v oblasti boja proti manipulácii výsledkov zápasov predstavila pani Natasha Coleová, z kabinetu austrálskej premiérky (Boj proti manipulácii zápasov v Austrálii) a pani Michaela Raggová z odboru športovej integrity v Interpole (Práca Interpolu v boji proti manipulácii výsledkov zápasov). Generálni riaditelia zodpovední za oblasť športu členských štátov EÚ sa k tejto problematike vyjadrovali v následnej diskusii, resp. v neformálnych rokovaniach.
Ďalšou témou rokovania bol rozsudok Európskeho súdneho dvora v prípade „QC Leisure“ a Karen Murphyovej, ktorý bol odprezentovaný pánom Benom van Rompuya, výskumníkom z T.M.C. Asser inštitút v Haagu (Legislatívne fakty a perspektíva pre šport). 
V záverečnej časti prvého dňa rokovania bola téma zdraviu prospešných fyzických aktivít. Prof. Jean-François Toussaint predstavil činnosť expertnej skupiny EÚ “Šport, zdravie, účasť“, ktorá sa podrobne zaoberá zdraviu prospešnými fyzickými aktivitami. Prof. Dr. Alfred Rütten predstavil najlepšie postupy a bariéry ohľadom implementácie  dokumentu  EÚ “Usmernenia EÚ o fyzickej aktivite – odporúčané politické opatrenia na podporu fyzickej aktivity posilňujúcej zdravie” (HEPA Guidelines) a pán Finn Berggren predstavil možný rámec monitorovania následnej implementácie Usmernenia EÚ o fyzickej aktivite. 
Druhý deň rokovania sa zameral na opatrenia vyplývajúce z predchádzajúcej diskusie o manipulácii výsledkov, diskutovalo sa o budúcej spolupráci členských štátov EÚ a následných krokoch. Záverom bolo zhrnuté pôsobenie dánskeho predsedníctva a odprezentované aktivity cyperského predsedníctva, ktoré bude od 1. júla do 31. decembra 2012.  Nasledovala prezentácia Poľska ohľadom EURO 2012 a Veľkej Británie ohľadom OH 2012 v Londýne.

6. Závery a odporúčané návrhy

Počas rokovania boli prediskutované prioritné aktuálne témy EÚ pre oblasť športu: boj proti manipulácii výsledkov a podpora zdraviu prospešných aktivít. Predložené boli dobré skúsenosti z praxe z krajín, ktoré majú tieto dve témy dobre podchytené legislatívne alebo koncepčne. V súvislosti s podvodmi s výsledkami v športe boli prezentované opatrenia a aktivity Interpolu.
Je nutné zintenzívniť dialóg so športovým hnutím k obom prioritným témam EÚ pre oblasť športu (boj proti manipulácii výsledkov a podpora zdraviu prospešných aktivít) s cieľom zlepšenia výmeny informácií, osvety v športových zväzoch a kluboch v SR, ako aj nájdenia dohody o opatreniach v boji proti manipulácii výsledkov a podpory zdraviu prospešných aktivít občanov, najmä detí a mládeže. 
V rámci opatrení ohľadom zdraviu prospešných aktivít je potrebné zintenzívniť súčinnosť s rezortom zdravotníctva a spoluprácu so samosprávami. V procese prípravy nového koncepčného dokumentu v oblasti športu je nutné implementovať vybrané opatrenia z usmernenia EÚ, ktoré bude možné realizovať v podmienkach na Slovensku v budúcom období.
	
7. Osobitne vyhodnotený očakávaný prínos ZPC

	Počas rokovaní boli získané informácie, ktoré budú využité pri novelizácii právnych predpisov a tvorbe koncepcií. 
	
8. Spôsob zverejnenia výsledkov ZPC, prenos získaných informácií

Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 6. júna 2012

Správu vypracovala: Ing. Elena Malíková 	

Správu schválil: Ing. Ladislav Čambal   

Prílohy:
1.	Zoznam účastníkov (je uložený na sekcii štátnej starostlivosti o šport MŠVVaŠ SR)